साम्प्रदायिकता से विकास प्रभावित होता है: मुख्यमंत्री | 4 PM | LATEST HINDI NEWS
साम्प्रदायिकता से विकास प्रभावित होता है: मुख्यमंत्री
देश व प्रदेश को पिछड़ेपन की दिशा में ले जाना चाहती हैं सांप्रदायिक ताकतें
लखनऊ। उत्तर प्रदेश के मुख्यमंत्री श्री अखिलेश यादव ने कहा कि साम्प्रदायिकता से विकास प्रभावित होता है। इससे आम आदमी को नुकसान होता है। कुछ ताकतें साम्प्रदायिकता फैलाने की साजिश कर रही हंै, जिनसे सावधान रहना होगा। सदियों से प्रदेश में सभी धर्मों और वर्गों के लोग भाई-चारे और सौहार्द के साथ रहते आए हैं। उन्होंने विश्वास जताया है कि राज्य की अमन पसन्द जनता समाज में अलगाव पैदा करने वाले तत्वों के मन्सूबों को कामयाब नहीं होने देगी।
मुख्यमंत्री अखिलेश यादव अपने सरकारी आवास पर सूक्ष्म, लघु एवं मध्यम उद्योगों से जुड़े प्रतिनिधियों को सम्बोधित कर रहे थे। उन्होंने कहा कि आज जब दुनिया तरक्की के रास्ते पर चल रही है, ऐसे में साम्प्रदायिकता के आधार पर राजनीति करने वाली ताकतें, देश व प्रदेश को पिछड़ेपन की दिशा में ले जाना चाहती हैं। ये ताकतें प्रदेश सरकार को बदनाम करना चाहती हैं। ये ऐसी बहस और मुद्दे उठा रही हैं, जिनसे सबका नुकसान होता है। उन्होंने कहा कि प्रदेश को विकास की दिशा में ले जाने के लिए ऐसी ताकतों की साजिशों को नाकामयाब करना होगा। Tweet